Start med at føre et afgrænsningskabel rundt om det område, som du ønsker, at robotplæneklipperen skal klippe, og fastgør kablet til jorden med pløkker.
Tilslut derefter kablet til robottens ladestation, som du placerer på et plant underlag et sted inden for klippeområdet.
Når kabeltrækningen er overstået, er det tid til at programmere et klippeskema og eventuelt downloade den tilhørende app. Derefter er det bare at lade robotten klare resten!
For at undgå, at plæneklipperen kører ind i buske og blomsterbede, kan det være en god idé også at føre kablet rundt om dem. Husk dog, at det er det samme kabel, der skal gå rundt om hele området. Så hvis du vil omringe en forhindring, skal du trække kablet fra kanten af plænen ind i området for at omringe forhindringen og derefter trække kablet ud til kanten igen og fortsætte rundt. Robotplæneklipperen er programmeret sådan, at hvis kablet er dobbelt, vil den kun passere det, mens den opfatter et enkelt kabel som et hegn og derefter vender om.